เน้นย้ำมาตรการป้องกันทุเรียนอ่อน และ Zero COVID สร้างความเข้าใจในระดับสวนเกษตรกร
นายเข้มแข็ง ยุติธรรมดำรง อธิบดีกรมส่งเสริมการเกษตร กล่าวว่า กรมส่งเสริมการเกษตร กำหนดแนวทางมาตรการป้องกันการระบาดของโรคติดเชื้อ COVID - 19 ระดับสวนเกษตรกร เพื่อใช้เป็นมาตรฐานให้ทุกสวนผลไม้ส่งออกได้ยึดถือปฏิบัติและเป็นแนวทางให้ทุกฝ่ายได้ดำเนินการไปในทิศทางเดียวกัน ภายใต้มาตรการเตรียมความพร้อมรองรับผลผลิตทุเรียนภาคตะวันออกปี 2565 รวมทั้งเพื่อให้สอดคล้องกับเป้าหมายในการส่งออกผลไม้ภาคตะวันออก ปี 2565 ของกระทรวงเกษตรและสหกรณ์ที่กำหนดเป้าหมายไว้ว่า “การส่งออกผลไม้ต้อง Zero COVID เท่านั้น” เพื่อเพิ่มศักยภาพการส่งออก สร้างความเชื่อมั่นสู่ผู้บริโภคในประเทศและต่างประเทศ โดยเฉพาะอย่างยิ่งประเทศจีนที่เป็นตลาดส่งออกหลัก ซึ่งในฤดูกาลผลไม้ปีนี้ จีนในฐานะประเทศคู่ค้าสำคัญของผลไม้ของภาคตะวันออกได้กำหนดไว้ว่าต้องตรวจไม่พบเชื้อ COVID -19 ทั้งในคน ผลไม้ และองค์ประกอบอื่นในการขนส่งแนวทางและวิธีการการควบคุมป้องกันแก้ไขทุเรียนอ่อน ภาคตะวันออกปี 2565 ระดับสวนเกษตรกร กำหนดให้ยึดวันเก็บเกี่ยวทุเรียนภาคตะวันออก ปี 2565 จำนวน 3 รุ่นตามสายพันธุ์ หากเกษตรกรจะเก็บเกี่ยวก่อนวันที่ประกาศ ต้องมีการรับรองความแก่ทุเรียน โดยผู้แทนแปลงใหญ่ที่ได้รับมอบหมายจากสำนักงานเกษตรอำเภอจะเป็นผู้ดำเนินการตรวจวัดเปอร์เซ็นต์น้ำหนักแห้งของเนื้อทุเรียน ทั้งนี้มาตรการทั้งหมดที่ได้เน้นย้ำให้เกษตรกรปฏิบัตินั้นจะช่วยเสริมสร้างความเชื่อมั่นในด้านการส่งออกผลไม้ของประเทศไทยให้มีความเป็นมาตรฐานเดียวกันทุกสวนและได้ผลผลิตทุเรียนที่ปลอดภัยสู่มือผู้บริโภคอย่างแท้จริง หากเกษตรกรมีข้อสงสัยสามารถขอคำแนะนำ หรือสอบถามรายละเอียดเพิ่มเติมได้ที่ สำนักงานเกษตรอำเภอ หรือสำนักงานเกษตรจังหวัดใกล้บ้าน